Fagerström 1960-luvun puolivälissä.
Fagerström yrittämässä nopeusennätystä 1963.
**Stig-Olof Fagerström** (s. 13. heinäkuuta 1930 Helsinki) on suomalainen uransa lopettanut moottoriveneilijä ja suomalaisen moottoriurheilun ensimmäinen maailmanennätyksen haltija. Hän teki 1960-luvulla yhden miehen rata-ajoon tarkoitettujen hydroveneiden nopeusennätyksiä sekä voitti useita peräkkäisiä Suomen ja Pohjoismaiden mestaruuskisoja. Itä-Saksan Bad-Saarowissa vuonna 1964 Fagerström saavutti OJ-luokan Euroopan mestaruuden ja pääsi suorituksellaan Guinnessin ennätyskirjaan.

Postivirkamiehen pojaksi Helsingin Kruununhakaan syntynyt S‑O Fagerström kiinnostui ensin kilpailemisesta moottoripyörillä, mutta siirtyi venealan yrittäjänä toimineen vanhemman veljen vaikutuksesta moottoriveneisiin ja alkoi kilpailla vuonna 1955 hydroveneiden OA-luokassa isonveljen myymällä veneellä. Vuonna 1959 Fagerström vietti kuukauden Saksassa Königin perämoottoritehtaalla ja osallistui ensimmäisiin nopeuskokeisiin. Hänen vaikutuksestaan veneiden nopeuskoetoiminta saatiin alkuun Suomessakin Eläintarhanajoihin hankitulla sveitsiläisellä kellokalustolla.

Uransa ensimmäisessä nopeusennätysyrityksessä syksyllä 1960 Fagerström ajoi veneensä ympäri kovassa aallokossa niin, että sai keuhkorepeämän ja kaikki toisen puolen kylkiluut katkesivat. Hän kuitenkin toipui onnettomuudesta ja saavutti vuonna 1962 hydroveneluokkien B ja CS maailmanennätykset, 125,09 km/h ja 116,67 km/h.

Stig-Olof Fagerströmin poika Caj jatkoi isänsä kilpaveneilyuraa. Yhteensä he saavuttivat 22 maailmanennätystä. Stig-Olof Fagerström sai liikuntaneuvoksen arvonimen ja vuonna 2009 Pro Urheilu -tunnustuspalkinnon.

S-O Fagerström tunnetaan myös postimerkkeilyharrastuksestaan sekä perustamastaan yrityksestä Sofa Laituri ja Mökki Center Oy.

Lähteet
-------

1. 1 2 3  Hakkarainen, Olli: Kilpailuja ei voiteta välineillä. (50-vuotishaastattelu) *Helsingin Sanomat*, 13.7.1980, s. 8.
2. 1 2 3  Kainulainen, Tuomas: Maailmanmestari toi kilpaveneensä Turkuun *Turun Sanomat*.  29.3.2004.  Arkistoitu 1.12.2017. Viitattu 26.11.2017.
3. ↑  Hjorth, Torsten: SMK 50 vuotta (Julkaistu alun perin SMK:n vuosikirjassa 1980.) Suomen Moottoriveneklubi ry.  [vanhentunut linkki]
4. ↑  Fagerström, Stig-Olof, Kansallisbiografian maksumuurisivu. Biografiakeskus. Viitattu 26.11.2017.
5. ↑  Ministeri Wallin jakoi Pro Urheilu -tunnustukset  16.12.2009. Opetusministeriö.  Arkistoitu 30.7.2011. Viitattu 16.12.2009.
6. ↑  Sofa Laituri ja Mökki Center Oy *Finder*. Fonecta. Viitattu 26.11.2017. [vanhentunut linkki]

Aiheesta muualla
----------------

* Kärkkäinen, Juha: / Fagerström, Stig-Olof (1930–) *Kansallisbiografia-verkkojulkaisu (maksullinen)*.  28.10.2003. Helsinki:  Suomalaisen Kirjallisuuden Seura.
* SOFA – mies joka murskaa maailmanennätyksiä, *Vene*-lehti 1/1966
* 16 maailmanennätyksen mies[vanhentunut linkki], haastattelu *Nautic*-lehdessä 1/2015

Kirjallisuutta
--------------

* Muraja, Tuomas. *S-O. Fagerström : sotilaspojasta yrittäjäksi, maailmanmestariksi ja neuvokseksi*. Fagerström moottoriveneurheilumuseosäätiö 2008. ISBN 978-952-92-3336-6.

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Kansallisbiografia

 |

 |